Lectio septima

 Quid melius est amicitia? Quis, nisi verus amicus, in rebus prosperis nobiscum gaudet, in rebus adversis nobiscum dolet? Ad quem confugimus cum maesti sumus? Ex ore cuius nobis veniunt utiliora solacia aut consilia? Nulla res igitur optabilior est amicitia. Est enim amicitia de omnibus rebus cum benevolentia et caritate summa consensio. Divitias alii praeponunt, bonam alii valetudinem, alii potentiam, alii honores, multi etiam voluptates. Sed haec caduca et incerta. Qui autem in virtutem summum bonum ponunt, praeclare illi quidem: sed haec ipsa virtus amicitiam et gignit et continet; nec sine virtute amicitia est.

 Haec ego omnia vixdum etiam coetu vestro dimisso comperi; domum meam maioribus praesidiis munivi atque firmavi, exlusi eos quos tu ad me salutatum mane miseras, cum illi ipsi venissent quos ego iam multis ac summis viris ad me id temporis venturos esse praedixeram. Quae cum ita sint, Catilina, perge quo coepisti: egredere aliquando ex urbe; patent portae; profiscere. Nimium diu te imperatorem tua illa Manliana castra desiderant.

 Hinc David ait: *Virga tua et baculus tuus ipsa me consolata sunt.* Virga enim percutimur, baculo sustentamur. Si ergo est districtio virgae quae feriat, sit et consolatio baculi quae sustentet . Sit itaque amor, sed non emolliens; sit vigor, sed non exasperans; sit zelus, sed non immoderate saeviens; sit pietas, sed non plus quam expediat parcens, ut dum se in arte regiminis iustitia clementiaque permiscet, is qui praeest corda subditorum et terrendo demulceat, et tamen ad terroris reverentiam demulcendo constringat.

 Premebam oculos eius, et confluebat in praecordia mea maestitudo ingens et transfluebat in lacrimas, ibidemque oculi mei violento animi imperio resorbebant fontem suum usque ad siccitatem, et in tali luctamine valde male mihi erat. Tum vero, ubi efflavit extremum, puer Adeodatus exclamavit in planctu atque ab omnibus nobis cohercitus tacuit. Hoc modo etiam meum quiddam puerile, quod labebatur in fletus, iuvenali voce cordis cohercebatur et tacebat. Neque enim decere arbitrabamur funus illud questibus lacrimosis gemetibusque celebrare, quia his plerumque solet deplorari quaedam miseria morientium aut quasi omnimoda extinctio. At illa nec misere moriebatur nec omnino moriebatur. Hoc et documentis morum eius et fide non ficta rationibusque certis tenebamus.